Document ID: 32011D0192

DEĊIŻJONI TAL-KUMMISSJONI
tat-28 ta’ Marzu 2011
li teskludi mill-finanzjament tal-UE ċerta nefqa mġarrba mill-Ungerija taħt il-programm għall-appoġġ ta’ miżuri ta’ qabel l-adeżjoni għall-agrikoltura u l-iżvilupp rurali (Sapard) fl-2004
(notifikata bid-dokument numru C(2011) 1738)
(It-test bl-Ungeriż biss huwa awtentiku)
(2011/192/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1268/1999 tal-21 ta’ Ġunju 1999 dwar l-għajnuna mill-Komunità għal miżuri ta’ qabel l-Adeżjoni għal żvilupp agrikolu u rurali fil-pajjiżi applikanti tal-Ewropa Ċentrali u ta’ Lvant matul il-perjodu ta’ qabel l-adeżjoni (1),
Wara li kkunsidrat ir-Regolament tal-Kummissjoni (KE) Nru 2222/2000 tas-7 ta’ Ġunju 2000 li jniżżel regoli finanzjarji għall-applikazzjoni tar-Regolament tal-Kunsill (KE) Nru 1268/1999 dwar l-appoġġ tal-Komunità għal miżuri qabel l-adeżjoni għall-iżvilupp agrikolu u rurali fil-pajjiżi applikanti tal-Ewropa Ċentrali u tal-Lvant fil-perjodu ta’ qabel l-adeżjoni (2), u b’mod partikolari l-Artikolu 14 tiegħu,
Wara li kkunsidrat il-Ftehim ta’ Finanzjament Multiannwali bejn il-Kummissjoni tal-Komunitajiet Ewropej, f’isem il-Komunità Ewropea, u l-Ungerija li ġie konkluż fil-15 ta’ Ġunju 2001, u b’mod partikolari l-Artikolu 12, it-Taqsima A tal-Anness tiegħu,
Wara li kkonsultat il-Kumitat dwar il-Fondi Agrikoli,
Billi:
(1)
Ir-Regolament tal-Kummissjoni (KE) Nru 1419/2004 (3) jipprovdi li titkompla l-applikazzjoni tal-Ftehimiet ta’ Finanzjamaent Multiannwali u l-Ftehim ta’ Finanzjament Annwali konklużi bejn il-Kummissjoni Ewropea, li tirrappreżenta lill-Unjoni Ewropea min-naħa l-waħda, u lir-Repubblika Ċeka, l-Estonja, il-Latvja, il-Litwanja, il-Polonja, is-Slovakkja, s-Slovenja min-naħa l-oħra, u għal ċerti derogi mill-Ftehimiet ta’ Finanzjament Multiannwali (minn hawn ‘il quddiem MAFAs) u mir-Regolament tal-Kunsill (KE) Nru 1266/1999 (4) u r-Regolament (KE) Nru 2222/2000;
(2)
Ir-Regolament tal-Kummissjoni (KE) Nru 447/2004 (5) li jippreskrivi r-regoli biex tiġi ffaċilitata t-transizzjoni minn sostenn taħt ir-Regolament (KE) Nru 1268/1999 għal dak li hemm provvediment dwaru fir-Regolamenti (KE) Nru 1257/1999 (6) u (KE) Nru 1260/1999 (7) għar-Repubblika Ċeka, l-Estonja, il-Latvja, il-Litwanja, l-Ungerija, il-Polonja, is-Slovenja u s-Slovakkja, flimkien mal-MAFAs kif imsemmi fl-Anness I, il-punt 1 għar-Regolament (KE) Nru 1419/2004, u, fl-Artikolu 12 għat-Taqsima A tal-Anness għall-MAFA,
(3)
Ir-Regolament tal-Kummissjoni (KE) Nru 248/2007 (8) jipprovdi għal miżuri rigward l-MAFAs u l-Ftehimiet ta’ Finanzjament Annwali konklużi taħt il-programm Sapard u t-tranżizzjoni mis-Sapard għall-iżvilupp rurali, flimkien mal-MFAs kif imsemmija fl-Anness III għal dak ir-Regolament,
(4)
L-Artikolu 12(1) tat-Taqsima A tal-Anness għall-MAFA, li baqa’ fis-seħħ wara l-adeżjoni tal-Ungerija fl-Unjoni Ewropea skont ir-Regolament (KE) Nru 248/2007, jesiġi li l-Kummissjoni tieħu Deċiżjoni (minn hawn ’il quddiem “id-Deċiżjoni dwar l-approvazzjoni tal-konformità”) dwar in-nefqa li trid tiġi eskluża mill-kofinanzjament tal-UE fejn issib li n-nefqa ma tkunx twettqet skont dan il-Ftehim.
(5)
Is-sejbiet tar-rapport taċ-ċertifikazzjoni annwali għall-kontijiet Sapard għas-sena finanzjarja 2004 indikaw li l-Aġenzija Sapard setgħet kisret ċerti dispożizzjonijiet tal-MAFA. F’dan ir-rigward, il-Kummissjoni nediet inkjesta skont l-Artikolu 12 tat-Taqsima A tal-Anness għall-MAFA.
(6)
Skont l-Artikolu 12(3) tat-Taqsima A tal-Anness għall-MAFA, l-awtoritajiet Ungeriżi ġew mistiedna għal diskussjoni bilaterali fit-8 ta’ Novembru 2005, li fiha ż-żewġ partijiet għamlu ħilithom biex jilħqu ftehim dwar l-azzjoni li kellha tittieħed u dwar evalwazzjoni tal-gravità tal-ksur.
(7)
Wara d-diskussjoni bilaterali, il-Kummissjoni xorta baqgħet tqis li ċertu nfiq ma kienx twettaq skont ir-regoli li jirregolaw il-programm Sapard. Għal uħud mill-pagamenti li saru fis-snin finanzjarji 2003 u 2004, l-Ungerija ma ħarsitx l-iskadenza ta’ tliet xhur għall-pagamenti lill-benefiċjarji pprovduta fl-Artikolu 8(6), it-Taqsima A tal-MAFA. Skont din id-dispożizzjoni, l-intervall bejn meta ġew riċevuti d-dokumenti ta’ appoġġ meħtieġa biex isir il-pagament u l-ħruġ tal-ordni tal-pagament ma kellux jaqbeż it-tliet xhur.
(8)
Permezz tal-ittra tas-16 ta’ Ottubru 2009, l-awtoritajiet Ungeriżi bdew proċedura ta’ konċiljazzjoni skont it-tielet subparagrafu tal-Artikolu 12(3) tat-Taqsima A u l-Entrata 9 tat-Taqsima F tal-Anness għall-MAFA. Il-Korp ta’ Konċiljazzjoni appoġġa l-argumenti ppreżentati mill-awtoritajiet Ungeriżi u qieshom bħala ċirkostanzi eċċezzjonali sabiex ikun hemm deroga mill-iskadenza għall-pagamenti lill-benefiċjarji mogħtija bid-dispożizzjoni tal-Artikolu 8(6), it-Taqsima A tal-MAFA.
(9)
Il-Kummissjoni ma setgħetx tqis l-argumenti mogħtija mill-awtoritajiet Ungeriżi bħala ċirkostanzi eċċezzjonali, li jiġġustifikaw deroga mill-Artikolu 8(6), it-Taqsima A tal-MAFA, u pproponiet l-ammont ta’ EUR 2 535 286,00 bħala tnaqqis finanzjarju.
(10)
Skont l-Artikolu 12(7) tat-Taqsima A tal-Anness għall-MAFA, l-ammont li għandu jiġi rkuprat għandu jiġi kkomunikat lill-Uffiċjali Nazzjonali tal-Awtorizzazzjoni li, f’isem l-Ungerija, għandu jiżgura li l-ammont jiġi kkreditat fil-kont tas-SAPARD f’euro fi żmien xahrejn mid-data li tittieħed id-Deċiżjoni. Madankollu, minħabba l-fatt li l-implimentazzjoni tal-programm Sapard hija finalizzata, l-irkupru tas-somma eskluża għandu jiġi eżegwit fil-forma ta’ ordni ta’ rkupru.
ADOTTAT DIN ID-DEĊIŻJONI:
Artikolu 1
L-ammont ta’ EUR 2 535 286,00, imħallas mill-Aġenzija Sapard Ungeriża huwa b’dan eskluż mill-finanzjament tal-UE minħabba li t-tranżazzjonijiet sottostanti ma jikkonformawx mar-regoli li jirregolaw il-programm Sapard.
Il-kalkolu tal-korrezzjoni huwa indikat fl-anness.
Artikolu 2
Din id-Deċiżjoni hija indirizzata lir-Repubblika tal-Ungerija.
Magħmul fi Brussell, it-28 ta’ Marzu 2011.

Labels: 18
15
19
6